Izvezeno je više od 200 milijuna dolara, a s obzirom na već potpisane ugovore i 2015. bit će rekordna

ZAGREB » Hrvatska vojna industrija iz godine u godinu bilježi sve bolje izvozne rezultate, a prema prvim, nepotpunim i neslužbenim informacijama, 2014. bila je za najmanje desetak posto bolja nego li 2013. godina.

Informacije skupljene iz više izvora temelje se prije svega na rezultatima izvoza HS produkta i Šestan-Buscha, dvije tvrtke na koje otpada gotovo tri četvrtine hrvatskog izvoza vojno-industrijskog sektora. Prema neslužbenim podacima, obje tvrtke su 2014. godinu završile s rekordnim rezultatima, čime je onda premašen i ukupni dosadašnji hrvatski rekord izvoza u toj industrijskoj grani. Koja iz godine u godinu ruši rekorde.



Pištolji u SAD

Što to znači u brojkama? Hrvatski izvoz vojne i srodne opreme u 2013. godini iznosio je, kad se sve zbroji, oko 200 milijuna dolara. S novim rezultatima od lani, godišnji izvoz porastao bi na oko 220 milijuna dolara. Minimalno. S tim da taj iznos najvjerojatnije može samo rasti. Tako da će 2014. godina ostati zabilježena kao rekordna do sada što se vojnog izvoza tiče. Još veći plus u toj priči je podatak da se jako malo vojne opreme prodalo iz skladišta MORH-a zainteresiranim državama, što će reći da se najveći dio prodaje odnosi na novoproizvedenu robu.